Mai mulți semnatari ai unei petiții lansate pe platforma de-clic.ro au semnalat României Curate faptul că au fost citați pentru luni, 29 iunie, să se prezinte la secțiile de Poliție la care sunt arondați, pentru a fi audiați în calitate de martori într-o cauză penală (!?). Petiția de-clic.ro îi îndemna pe semnatari să susțină o scrisoare publică adresată premierului Victor Ponta, ministrului Mediului, Grațiela Gavrilescu, ministrului Afacerilor Interne, Gabriel Oprea, și rectorului Universității București, Mircea Dumitru. Prin scrisoare se cerea demararea unor controale și demisia șefilor mai multor instituții publice care au permis escaladarea conflictului legat de construirea unei micro-hidrocentrale pe Râul Alb, în Geoparcul Dinozaurilor, până la atacarea brutală a unor ecologiși și jurnaliști în data de 24 mai 2015. De asemenea, semnatarii erau îndemnați, dacă rezonează cu solicitările platformei, să o trimită fiecare, de pe adresa personală de mail, completată cu datele personale (date necesare pentru a fi considerată petiție de către autorități).

Petiția a fost asumată, inițial, de aproape 400 de persoane, altele semnând-o în aceste zile, după ce pe rețelele de socializare a început să se discute despre citări. „Când am sunat să întreb detalii legate de motivele citării mele și de dosarul penal la care se face referire în citație, mi s-a spus ca nu este nimeni acolo care să îmi poată raspunde. Pe internet apare numărul dosarului la Judecătoria Brașov în legătură cu alte motive decât cele din citație, probabil că dosarul legat de petiție nu e public. Dvs. aveți cumva mai multe informatii legate de așa citații? Chiar se pot deschide dosare penale pe motiv de petiție?! Eu nu sunt în România zilele aceastea, studiez în străinătate. Mă gândeam să mai sun încă o dată luni dimineață să îi întreb care este situația”, ne-a spus una dintre semnatarele petiției, domiciliată în Brașov.

Adevărul e că nici noi nu am mai auzit de așa ceva: de audieri și dosare penale pe motive de… petiție. Și nici nu am găsit în legislație ”denumirea infracțiunii și încadrarea juridică: PETIȚIE M.A.I.”, așa cum apare în citație (vezi facsimil, mai jos). Singurul lucru de care am auzit a fost amendarea unui maramureșean care a sunat la 112 pentru a cere verificarea legalității unui transport de lemne . Pentru întocmirea procesului-verbal de amendă, polițistul este cercetat disciplinar . (vezi aici) Am contactat reprezentanții Poliției Brașov pentru a afla mai multe amănunte, dar singurul lucru pe care l-au spus e că la nivelul județului Brașov sunt 5 astfel de citații. La restul întrebărilor, legate de așa-zisa ”infracțiune” nu am primit răspuns.

Într-o poziție publicată pe Facebook, inițiatorii petiției arată:

”În urma incidentului violent de pe Râul Alb, când activiști de mediu au fost agresați, 400 de cetățeni au semnat o petiție prin care se cerea, printre altele, demiterea comisarului șef de poliție Hunedoara. Mai mulți dintre semnatari sunt acum chemați la sedii ale poliției județene din țară pentru audieri.

Există suspiciunea că aceste demersuri ale Ministerului de Interne sunt făcute pentru a intimida semnatarii petiției. Această practică nu este singulară, intimidări similare petrecându-se în anii trecuți la Certej și Ditrău.

Un drept constituțional al cetățenilor precum cel la petiționare este în acest fel restricționat prin proceduri suplimentare și birocratice pe care fiecare semnatar este obligat să le îndeplinească pentru a-și menține petiția. Semnatarii care ne-au contactat până în prezent ne-au prezentat situații precum: obligația de a parcurge 120 de km pentru o vizită la sediul județean al poliției, încercarea de a încadra petiția ca denunț și implicit schimbarea statutului său juridic sau amenințarea cu sancțiuni în caz de neprezentare.

Comunitatea de-clic.ro nu este intimidată de aceste măsuri și va recurge la toate mijloacele legale pentru ca orice măsură abuzivă din partea autorităților să fie sancționată.

Revenim cu amănunte.”

România Curată va urmări, la rândul ei, ce se întâmplă în acest caz, și le reamintește autorităților art. 51 din Constituție:

ARTICOLUL 51

Dreptul de petiţionare

(1) Cetăţenii au dreptul să se adreseze autorităţilor publice prin petiţii formulate numai în numele semnatarilor.

(2) Organizaţiile legal constituite au dreptul să adreseze petiţii exclusiv în numele colectivelor pe care le reprezintă.

(3) Exercitarea dreptului de petiţionare este scutită de taxă.

(4) Autorităţile publice au obligaţia să răspundă la petiţii în termenele şi în condiţiile stabilite potrivit legii

***

În lipsa unor explicații, România Curată apreciază, la rândul ei, că ne aflăm în fața unui abuz și a unei încercări de limitare a exercitării dreptului de petiționare prevăzut în Constituție, prin aceste proceduri birocratice suplimentare. În speranța că instituțiile statului vor transmite cât mai curând răspunsuri la clarificările solicitate, România Curată îi îndeamnă pe cetățeni să nu se lase intimidați și să-și exercite drepturile pe care le au, inclusiv, cel de petiționare. Împreună putem stopa abuzurile de orice fel!